ΚΑΝΟΝΙΣΜΟΣ (ΕΟΚ) αριθ. 605/92 ΤΗΣ ΕΠΙΤΡΟΠΗΣ της 10ης Μαρτίου 1992 για τις δηλώσεις συγκομιδής, παραγωγής και αποθεμάτων σε εφαρμογή του άρθρου 3 του κανονισμού (ΕΟΚ) αριθ. 822/87 του Συμβουλίου και για τροποποίηση του κανονισμού (ΕΟΚ) αριθ. 3929/87

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1734/91 (2), και ιδίως το άρθρο 3 παράγραφος 4,

Εκτιμώντας:

ότι το άρθρο 3 του κανονισμού (ΕΟΚ) αριθ. 822/87 προβλέπει ότι οι παραγωγοί σταφυλών που προορίζονται για οινοποίηση, καθώς και οι παραγωγοί γλευκών και οίνων δηλώνουν τις ποσότητες των προϊόντων της τελευταίας συγκομιδής- ότι η εν λόγω διάταξη προβλέπει, επιπλέον, ότι οι παραγωγοί οίνου και γλεύκους, καθώς και οι έμποροι πλην των λιανοπωλητών, πραγματοποιούν δηλώσεις των αποθεμάτων που κατέχουν στο τέλος της περιόδου-

ότι το άρθρο 5 του κανονισμού (ΕΟΚ) αριθ. 3929/87 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1784/90 (4), καθόρισε σταθερές προθεσμίες για την υποβολή των προαναφερθεισών δηλώσεων- ότι η αθέτηση των προθεσμιών αυτών, σε εφαρμογή του άρθρου 11 του ίδιου κανονισμού συνεπάγεται για τους υποχρέους τον αποκλεισμό από το πλεονέκτημα από τα μέτρα παρεμβάσεως που προβλέπονται από την κοινή οργάνωση αγοράς- ότι πρέπει, λαμβάνοντας υπόψη συγχρόνως τη νομολογία του Ευρωπαϊκού Δικαστηρίου και τους σκοπούς της εν λόγω νομοθεσίας, να περιοριστούν οι επιπτώσεις από μια μικρή υπέρβαση των προθεσμιών υποβολής των προαναφερθεισών δηλώσεων-

ότι πρέπει, συνεπώς, να τροποποιηθούν οι αντίστοιχες διατάξεις του κανονισμού (ΕΟΚ) αριθ. 3929/87 και να επεκταθεί το πλεονέκτημα του παρόντος μέτρου στους φακέλους που βρίσκονται ακόμη στο στάδιο της εξέτασης κατά την ημερομηνία ενάρξεως ισχύος του παρόντος κανονισμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η παράγραφος 1 του άρθρου 11 του κανονισμού (ΕΟΚ) αριθ. 3929/87 αντικαθίσταται από το ακόλουθο κείμενο:

"1. Οι υποκείμενοι στην υποχρέωση υποβολής δηλώσεων συγκομιδής, παραγωγής και αποθεμάτων που δεν υπέβαλαν αυτές τις δηλώσεις στις προβλεπόμενες στο άρθρο 5 ημερομηνίες, εκτός από περιπτώσεις ανωτέρας βίας και με την επιφύλαξη του δευτέρου εδαφίου, εξαιρούνται των μέτρων που προβλέπονται στα άρθρα 32, 34, 38, 41, 42, 45 και 46 του κανονισμού (ΕΟΚ) αριθ. 822/87.

Εντούτοις, εάν οι προθεσμίες που αναφέρονται στο πρώτο εδάφιο ξεπεραστούν κατά πέντε εργάσιμες ημέρες κατ' ανώτατο όριο, τότε τα ποσά που θα πληρωθούν μειώνονται κατά 20 %."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στους φακέλους που δεν έχουν ακόμη κλείσει όσον αφορά τις δηλώσεις συγκομιδής, παραγωγής και αποθεμάτων για τις περιόδους 1984/85 και επόμενες. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 27. 3. 1987, σ. 1. (2) ΕΕ αριθ. L 163 της 26. 6. 1991, σ. 6. (3) ΕΕ αριθ. L 369 της 29. 12. 1987, σ. 59. (4) ΕΕ αριθ. L 163 της 29. 6. 1990, σ. 50.